## L’òpera ‘Il combattimento di Tancredi e Clorinda’ i el concert de Café Zimmermann arriben esta setmana al Festival de Música Antiga i Barroca de Peníscola

*** Ensemble Contratemps representa en versió escenificada l’òpera de Monteverdi, al castell del Papa Lluna
* El concert de la reconeguda agrupació Café Zimmermann oferix un programa compost per obres de Bach i Telemann**

El Festival Internacional de Música Antiga i Barroca de Peníscola, organitzat per l’Institut Valencià de Cultura (IVC), la Diputació de Castelló i l’Ajuntament de Peníscola, prosseguix la seua programació amb la proposta del grup francés Café Zimmermann i la segona de les òperes d’esta 29a edició, *Il combattimento di Tancredi e Clorinda* de Monteverdi, amb Ensemble Contratemps.

El cèlebre grup Café Zimmermann arriba fins al pati d’Armes del castell de Peníscola el dilluns 29 de juliol, a les 22.30 hores, per a iniciar setmana en el Festival amb un programa compost per peces de Telemann i composicions de la família Bach.

Esta formació, fundada en 1999, és considerada com una de les grans agrupacions que difonen el barroc per tota Europa. Així mateix, cal destacar que el grup adquirix el seu nom precisament del local de la localitat alemanya de Leipzig, Café Zimmermann, a on es van estrenar moltes cantates i obres instrumentals de Johann Sebastian Bach.

D’altra banda, els catalans Ensemble Contratemps interpretaran el dimarts 30 de juliol, a les 22.30 hores, la segona de les òperes programades en esta edició del Festival Internacional de Música Antiga i Barroca de Peníscola. L’òpera *Il combattimento di Tancredi e Clorinda* de Claudio Monteverdi, en versió escenificada, és un espectacle dirigit a tots els públics. Ensemble Contratemps realitza una divertida i fresca versió, en la qual, a més de virtuosisme musical i vocal, no falten bufons i bon humor.

**Programació**

Després del concert de Café Zimmermann i Ensemble Contratemps, el Festival prosseguix amb ‘Vidas paralelas. Vivaldi & Bach’, amb l’Orquestra Barroca de Sevilla (31 de juliol); ‘Gala barroca’, amb Nuevas Voces del Barroco i Ensemble Barroco (2 d’agost), i el tancament amb ‘Si Versalles pudiera hablar...’ de La Spagna (3 d’agost).

A més dels concerts de pagament i de l’espectacle familiar ‘L’arpa furtiva’, que es podrà vore fins al 31 de juliol, l’1 d’agost tindrà lloc un gran piromusical a la platja Nord.

**Venda d’entrades de concerts**

Les entrades per als concerts al castell del Papa Lluna tenen un preu de 12 euros, i es poden adquirir en la [web](http://taquilla.ivc.gva.es), en les taquilles situades a la Casa de l’Aigua i els dies de concert al castell.

La 29a edició del Festival Internacional de Música Antiga i Barroca de Peníscola disposa de la web ivc.gva.es i un perfil en XS, @ivcantigabarroca, amb tota la informació de les actuacions i venda d’entrades.

Fecha: 28/07/2024